Broj: 711-I-848-M-134/22-02-21

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Krešimira Kašube,** **gradonačelnika Grada Našice,**  za davanjem mišljenja Povjerenstva, na 164. sjednici, održanoj 22. ožujka 2022., daje sljedeće:

**MIŠLJENJE**

**Sukladno članku 20. stavku 1. ZSSI-a, trgovačko** **društvo Veterinarska stanica Našice d.o.o.** **u kojem obveznik Krešimir Kašuba ima 5 % ili više udjela u vlasništvu, ne može stupiti u poslovni odnos s Gradom Našice, tijelom javne vlasti u kojem obveznik obnaša dužnost gradonačelnika, niti smije biti član zajednice ponuditelja ili podisporučitelj u tom poslovnom odnosu u razdoblju u kojem obveznik obnaša navedenu dužnost, kao niti, sukladno članku 22. stavku 1. ZSSI-a, u razdoblju od 12 mjeseci od dana prestanka njezina obnašanja.**

Obrazloženje

Zahtjev za davanjem mišljenja Povjerenstva podnio je obveznik Krešimir Kašuba, gradonačelnik Grada Našice. U knjigama ulazne pošte Povjerenstva zahtjev je zaprimljen 7. ožujka 2022. pod poslovnim brojem 711-U-3447-M-134/22-01-5, povodom kojeg se vodi predmet broj M-134/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika koji ustrojava i vodi Povjerenstvo utvrđeno je da Krešimir Kašuba obnaša dužnost gradonačelnika Grada Našice u aktualnom mandatu od 14. lipnja 2021. te je stoga dužan pridržavati se odredaba ZSSI-a.

Člankom 8. stavkom 3. i 4 ZSSI-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi kako od 21. svibnja 2021.g. obnaša dužnost gradonačelnika Grada Našica, dok je prije preuzimanja dužnosti gradonačelnika bio zaposlen u trgovačkom društvu Veterinarska stanica Našice d.o.o. s vlasničkim udjelom u tvrtki. Navodi da je stupanjem na dužnost prenio svoja upravljačka prava na drugu osobu zaposlenu u navedenom društvu te time ispunio obvezu sukladno članku 19. stavak 1. ZSSI-a, ali je još uvijek suvlasnik društva i kao takav sudjeluje u raspodjeli dobiti, sukladno suvlasničkom udjelu.

Nadalje obveznik navodi kako Grad Našice s ciljem potpore poljoprivrednicima s područja Grada Našica planira provođenje mjere sufinanciranja umjetnog osjemenjivanja krava, junica i nazimica, na način da se sklopi ugovor s trgovačkim društvom Veterinarska stanica Našice d.o.o. za provođenje mjere sufinanciranja, jer isto ima koncesiju za navedeno područje, odnosno epizootiološku jedinicu.

Također obveznik navodi da je sukladno članku 63. Zakona o zaštiti životinja („Narodne novine“, broj 102/17. i 31/19.) određeno da troškove skrbi, sterilizacije, označavanja i veterinarske zaštite napuštenih ili izgubljenih životinja u skloništu koje su osnovale jedna ili više jedinica lokalne samouprave ili u slučaju sklapanja ugovora o sakupljanju odnosno zbrinjavanju životinja (slučaj Grada Našica) financiraju jedinice lokalne samouprave, slijedom čega Grad Našice kao obveznik provedbe propisanog plaća za navedene izvršene usluge trgovačkom društvu Veterinarska stanica Našice d.o.o., kao jedinoj veterinarskoj stanici na području Grada Našica i šest okolnih općina.

Obveznik traži mišljenje Povjerenstva kako treba postupiti u ovoj situaciji.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Poslovni odnos u smislu članka 5. stavak 4. ZSSI-a odnosi se na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % i više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 20. stavkom 5. ZSSI-a propisano je da se odredbe ovoga članka ne primjenjuju na aktivnosti na temelju poslovnih odnosa koji su zaključeni prije nego što je obveznik započeo s obnašanjem dužnosti. Započinjanjem obnašanja dužnosti obveznik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

Člankom 22. stavka 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. ovoga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Uvidom u sudski registar nadležnog suda utvrđeno je Krešimir Kašuba član Uprave trgovačkog društva Veterinarska stanica Našice d.o.o.

Kako obveznik u zahtjevu navodi da je prenio svoja upravljačka prava na drugu osobu, Povjerenstvo zaključuje da obveznik u trgovačkom društvu Veterinarska stanica Našice d.o.o. ima 5% ili više udjela u vlasništvu.

Sufinanciranje umjetnog osjemenjivanja krava, junica i nazimica od strane Grada Našice na način da se s korisnikom sklopi ugovor o navedenom, kao i sklapanje ugovora o sakupljanju, odnosno zbrinjavanju životinja koje financiraju jedinice lokalne samouprave u konkretnom slučaju Grad Našice, predstavlja poslovne odnose u smislu članka 5. stavka 4. ZSSI-a.

Slijedom navedenog, kako obveznik Krešimir Kašuba ima 5 % ili više udjela u vlasništvu poslovnog subjekta Veterinarska stanica Našice d.o.o., navedeno trgovačko društvo ne može stupiti u poslovni odnos s Gradom Našice kao tijelom u kojem obveznik obnaša dužnost, niti smije biti član zajednice ponuditelja ili podisporučitelj u tom poslovnom odnosu u razdoblju u kojem dužnosnik obnaša navedenu dužnost, sukladno članku 20. stavku 1. ZSSI-a, kao niti u razdoblju od 12 mjeseci od dana prestanka njezina obnašanja, sukladno članku 22. stavku 1. ZSSI-a.

Međutim, aktivnosti na temelju poslovnih odnosa između Grad Našice i trgovačkog društva Veterinarska stanica Našice d.o.o., koji su eventualno zaključeni prije nego što je obveznik započeo s obnašanjem dužnosti gradonačelnika Grada Našice, mogu se nastaviti odvijati do isteka vremena na koje su sklopljeni, sukladno članku 20. stavak 5. ZSSI-a, ali obveznik ne smije poduzimati bilo koju radnju po navedenim poslovnim odnosima.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Krešimir Kašuba, elektroničkom dostavom
2. Objava na internetskoj stranici Povjerenstva
3. Pismohrana